CELEX: 62008TN0340
Language: sk
Date: 2008-08-14 00:00:00
Title: Vec T-340/08 P: Odvolanie podané 14. augusta 2008 : Marianne Timmer proti uzneseniu Súdu pre verejnú službu z  5. júna 2008 vo veci F-123/06, Timmer/Dvor audítorov

8.11.2008   
            
            
               SK
            
            
               Úradný vestník Európskej únie
            
            
               C 285/43
            
         Odvolanie podané 14. augusta 2008: Marianne Timmer proti uzneseniu Súdu pre verejnú službu z 5. júna 2008 vo veci F-123/06, Timmer/Dvor audítorov
   (Vec T-340/08 P)
   (2008/C 285/80)
   Jazyk konania: francúzština
   Účastníci konania
   
      Odvolateľka: Marianne Timmer (Saint-Sauves-d'Auvergne, Francúzsko) (v zastúpení: F. Rollinger, advokát)
   
      Ďalší účastník konania: Dvor audítorov Európskych spoločenstiev
   Návrhy odvolateľky
   
               —
            
            
               zrušiť uznesenie z 5. júna 2008 vo veci F-123/06, Marianne Timmer/Dvor audítorov,
            
         
               —
            
            
               vyhovieť návrhu na náhradu utrpenej ujmy,
            
         
               —
            
            
               vyhovieť návrhu zaviazať Dvor audítorov na náhradu trov konania.
            
         Odvolacie dôvody a hlavné tvrdenia
   Týmto odvolaním odvolateľka žiada zrušiť uznesenie Súdu pre verejnú službu (ďalej len „SVS“) z 5. júna 2008 vyhlásené vo veci Timmer/Dvor audítorov, F-123/06, ktorým SVS zamietol ako neprípustnú žalobu, ktorou odvolateľka žiadala na jednej strane zrušenie jej hodnotení služobného postupu za obdobie od roku 1984 do 1997, ako aj súvisiacich a/alebo nadväzujúcich rozhodnutí, vrátane rozhodnutia o vymenovaní predmetného hodnotiteľa na miesto vedúceho holandského oddelenia prekladateľskej služby Dvora audítorov a na druhej strane návrh na náhradu údajne utrpenej ujmy.
   Na podporu svojho odvolania odvolateľka uvádza šesť odvolacích dôvodov založených na:
   
               —
            
            
               nesprávnom výklade skutkového stavu vyplývajúceho z dôkazov predložených SVS a mylnom rozdelení dôkazného bremena,
            
         
               —
            
            
               nesprávnom výklade žiadosti odvolateľky adresovanej menovaciemu orgánu z 29. júla 2005, týkajúcej sa dodržiavania článku 14 Služobného poriadku zamestnancov Európskych spoločenstiev v jeho znení predchádzajúcom účinnosti nariadenia č. 723/2004 (1), ktoré ho novelizovalo, nakoľko táto žiadosť nesmerovala k preskúmaniu hodnotení služobného postupu odvolateľky, ako je uvedené v bode 37 napadnutého uznesenia,
            
         
               —
            
            
               nesprávnej právnej kvalifikácii predžalobnej sťažnosti z 26. februára 2006, ktorej predmetom bolo zrušenie hodnotení služobného postupu a rozhodnutí o služobnom postupe odvolateľky, a nie „zohľadnenie viacerých nových skutočností“ (bod 41 napadnutého uznesenia),
            
         
               —
            
            
               absencii odôvodnenia rozhodnutia o zamietnutí sťažnosti,
            
         
               —
            
            
               subsidiárne, nedostatočnom odôvodnení tohto rozhodnutia o zamietnutí, keďže SVS mal skúmať nedostatočnosť odôvodnenia,
            
         
               —
            
            
               nesprávnom uplatnení judikatúry, pokiaľ ide o protiprávny výkon funkcie nadriadeným odvolateľky, keďže odvolateľka neuvádzala, že jej hodnotenia služobného postupu boli postihnuté protiprávnosťou menovania jej nadriadeného, ale protiprávnym vykonávaním funkcie, ktorú mohla vykonávať odvolateľka a osobným záujmom jej nadriadených (bod 42 napadnutého uznesenia).
            
         
      (1)  Nariadenie Rady (ES, Euratom) č. 723/2004 z 22. marca 2004, ktorým sa mení a dopĺňa Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev (Ú. v. EÚ L 124, s. 1; Mim. vyd. 01/002, s. 130).